**Priznanje za najboljšo prakso** **na področju varnosti in zdravja pri delu 2018-2019 prejme:**

**celovit sistem obvladovanja nevarnih snovi na delovnih mestih**

**ki ga je razvilo**

**Gorenje gospodinjski aparati, d.o.o., Partizanska 12, Velenje.**

**Podjetje Gorenje gospodinjski aparati, d.o.o., je matična družba Skupine Gorenje in je eden izmed vodilnih evropskih proizvajalcev izdelkov za dom z 68-letno tradicijo. Tehnološko dovršeni, inovativni, energetsko učinkoviti in vrhunsko oblikovani aparati za dom uporabnikom v 90 državah sveta ponujajo preprosto, intuitivno uporabniško izkušnjo in jim lajšajo življenje.**

**Na nivoju Skupine Gorenje sta varnost in zdravje pri delu organizirana kot korporacijska funkcija.**

**Pomembno vlogo pri zagotavljanju varnega in zdravega delovnega okolja ima tudi sistem soodločanja preko Odbora za varno delo in Sveta delavcev v posameznih podjetjih ter enotnega Evropskega sveta delavcev Skupine Gorenje.**

**Celovit sistem obvladovanja nevarnih snovi na delovnih mestih v podjetju Gorenje gospodinjski aparati, d.o.o., je nastajal postopoma. Najpomembnejši ukrepi so bili naslednji:**

**1. Galvanska linija, namenjena kromiranju izdelkov, je konstruirana po metodah okoljske »BAT Tehnike« in ustreza tudi vsem zahtevam za varno delo zaposlenih. Kljub temu je podjetje sprejelo odločitev, da postopoma opusti kromirane izdelke, ki so edini rakotvorni, in jih nadomesti z izdelki iz drugih materialov. Izdelan je program popolne opustitve rakotvornega kroma v prvi polovici leta 2020.**

**2. Prostor obrata Plastika, v katerem so bili delavci izpostavljeni najvišjim koncentracijam nevarnih snovi, so preuredili; poleg tega so kupili nove stroje, zaradi česar se je bistveno zmanjšala izpostavljenost zaposlenih nevarnim snovem in koncentracijam organskih topil.**

**3. Podjetje uporablja več kot 1.200 kemikalij, katerih dobavitelji se stalno spreminjajo, zato je bil nadgrajen računalniški program za celovit poslovno informacijski sistem. Z uvedbo posebnega modula so zagotovili celosten in hiter pregled, sledenje ter kontrolo nad kemikalijami, ki se uporabljajo v podjetju; zagotovili so nadzor nad vstopom novih kemikalij v podjetje in povezali procesa uvajanja nove kemikalije in upravljanja nevarnih snovi z obstoječimi funkcijami.**

**4. Podjetje je analiziralo medsebojni vpliv izpostavljenosti hrupu in trem ototoksičnim snovem, ki se uporabljajo v delovnem procesu, to so stiren, toluen in ksilen. Za vsako posamezno ototoksično snov so identificirali kraj uporabe snovi, časovno izpostavljenost in ostale relevantne podatke. Na tej podlagi so sprejeli ustrezne ukrepe.**

**5. Po slabo izvedenih bioloških monitoringih je podjetje sprejelo odločitev, da zamenja izvajalca medicine dela; najelo je Medicino dela Krumpak, d.o.o., Žalec, ki je uvedla vrsto novosti, na primer:**

* **ADG preizkus sluha se izvaja pri zdravniških pregledih vseh zaposlenih;**
* **prav tako zdravniški pregledi vključujejo testiranje na droge, PSA in ščitnični hormon;**
* **redno letno se izvaja poglobljen biološki monitoring pri vseh zaposlenih.**

**Končna poročila pooblaščene zdravnice medicine dela o izvedenem biološkem monitoringu, vključno s predlogi ukrepov, so predstavljena na Odboru za varno in zdravo delo ter Svetu delavcev. Na tej podlagi se je ustrezno revidirala ocena tveganja za posamezna delovna mesta in pripravili ukrepi. Zdravnica medicine dela individualne rezultate meritev vedno predstavi tudi vsem zaposlenim, vključenim v izvedbo biološkega monitoringa.**

**Skladu z odločitvijo komisije je Ministrstvo za delo, družino, socialne zadeve in enake možnosti ta primer dobre prakse prijavilo na evropsko tekmovanje. Prejemnik evropskih nagrad in priznanj bodo razglašeni meseca novembra v Bilbau, kjer bo potekal vrh, s katerim se bo zaključila evropska kampanja »Zdravo delovno okolje 2018-2019: Varno ravnajmo z nevarnimi kemičnimi snovmi za zdrava delovna mesta«.**